CELEX: C2007/247/06
Language: sk
Date: 2007-10-20 00:00:00
Title: Vec C-331/07: Žaloba podaná 16. júla 2007 – Komisia Európskych spoločenstiev/Helénska republika

20.10.2007   
            
            
               SK
            
            
               Úradný vestník Európskej únie
            
            
               C 247/4
            
         Žaloba podaná 16. júla 2007 – Komisia Európskych spoločenstiev/Helénska republika
   (Vec C-331/07)
   (2007/C 247/06)
   Jazyk konania: gréčtina
   Účastníci konania
   
      Žalobkyňa: Komisia Európskych spoločenstiev (v zastúpení: E. Tserepa-Lacombe a F. Erlbacher)
   
      Žalovaná: Helénska republika
   Návrhy žalobkyne
   
               —
            
            
               určiť, že neprijatím všetkých opatrení potrebných na nápravu značného nedostatku personálu v orgánoch zodpovedajúcich za veterinárnu kontrolu v Grécku, ktorý môže poškodzovať správne a účinné uplatňovanie veterinárnej legislatívy Spoločenstva, si Helénska republika nesplnila povinnosti, ktoré jej vyplývajú z predmetnej legislatívy,
            
         
               —
            
            
               zaviazať Helénsku republiku na náhradu trov konania.
            
         Žalobné dôvody a hlavné tvrdenia
   Touto žalobou Komisia navrhuje, aby Súdny dvor určil, že neprijatím správnych opatrení požadovaných na prebratie povinnosti uvádzanej v článku 4 ods. 2 písm. c) nariadenia Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (Ú. v. EÚ L 165 z 30. apríla 2004, s. 1; Mim. vyd. 03/045, s. 200, ktoré bolo predmetom korigenda v Ú. v. EÚ L 191 z 28. mája 2004, s. 1, ďalej len „nariadenie 882/2004“), ako aj povinnosti disponovať riadne kvalifikovaným a skúseným personálom v množstve postačujúcom na účinné vykonávanie úradných kontrol na jednej strane a na druhej strane na prebratie povinnosti uvádzanej ustanoveniami veterinárnej legislatívy Spoločenstva, týkajúcej sa financovania personálu potrebného na vykonávanie uvádzaných veterinárnych kontrol, si Helénska republika nesplnila povinnosti, ktoré jej vyplývajú z tejto legislatívy.
   Komisia uvádza, že veterinárna legislatíva Spoločenstva zaväzuje členské štáty zabezpečiť realizáciu značného množstva opatrení a kontrol týkajúcich sa uplatnenia podmienok a predpisov, ktoré stanovuje. Týmto spôsobom niektoré ustanovenia, najmä článok 4 ods. 2 písm. c) nariadenia 882/2004, stanovujú, že členské štáty musia disponovať riadne kvalifikovaným a skúseným personálom, v množstve postačujúcom na vykonávanie veterinárnych kontrol. Okrem toho, veľká časť týchto ustanovení buď výslovne uvádza, že určité veterinárne kontroly – ktorých podmienky sú rovnako viac alebo menej upresnené – musia byť vykonávané alebo definuje podmienky a predpisy, ktoré predvídajú existenciu veterinárnych kontrol.
   Predsa však, vychádzajúc z veľkého počtu správ z misií Potravinového a veterinárneho úradu Komisie (FVO), Komisia zdôrazňuje, že k uplynutiu lehoty stanovenej v odôvodnenom stanovisku a dokonca po tejto lehote a napriek určitým snahám gréckych orgánov, Helénska republika neprijala všetky opatrenia potrebné na nápravu nedostatkov, ktoré sú jej vytýkané. Od roku 1998 FVO vykonal v Grécku veľký počet misií, v rámci ktorých konštatoval značný nedostatok personálu v orgánoch príslušných pre vykonávanie úradných kontrol stanovených legislatívou Spoločenstva na všetkých administratívnych úrovniach. Konštatovaný nedostatok bol taký, že podľa špecialistov Komisie nemohli byť vykonávané úradné kontroly potrebné pre zabezpečenie účinného uplatnenia legislatívy Spoločenstva v oblasti ochrany zvierat, nemohli mať úspech programy na boj a potláčanie chorôb zvierat a neboli rešpektované predpisy týkajúce sa starostlivosti o zvieratá.
   Odporúčania adresované gréckym orgánom neboli vo väčšine prípadov vykonané, alebo boli vykonané nedostatočne. Okrem toho správy z misií odrážajú veľmi znepokojujúci obraz úradných kontrol vykonávaných v Grécku.